בית הנבחרים של ארגנטינה (בספרדית: Cámara de Diputados de la Nación) הוא הבית התחתון של הקונגרס הלאומי של ארגנטינה. הוא מורכב מ-257 צירים שנבחרים במחוזות בחירה המותאמים לשטחי 23 המחוזות בארגנטינה (בתוספת בואנוס איירס). הבחירות לבית הנבחרים נערכות אחת לשנתיים; מחצית בכל פעם.
החוקה של ארגנטינה קובעת תפקידים מסוימים הייחודיים לבית הנבחרים. הבית מחזיק בסמכויות בלעדיות להטלת מיסים; לגייס כוחות צבא ולקיים הליכים משפטיים כנגד הנשיא, שרי הממשלה וחברי בית המשפט העליון בפני הסנאט. נוסף על כך, בית הנבחרים אחראי לטפל בהצעות החוק העולות מהציבור.
בוריס סקוסירב
בוריס מיכאלוביץ' סקוסירב (ברוסית: Бори́с Миха́йлович Ско́сырев, בקטלאנית: Borís Mikhàilovitx Skóssirev; 12 בינואר 1896 – 27 בפברואר 1989) היה גולה לבן, הרפתקן, משתף פעולה עם הנאצים והטוען לכתר נסיכות אנדורה, אשר המליך את עצמו כנסיך אנדורה לתקופה קצרה בראשית שנות השלושים כבוריס הראשון מאנדורה.
ביוגרפיה.
לפני אנדורה.
סקוסירב נולד ב-12 בינואר 1896 בווילנה, אז חלק מהאימפריה הרוסית, ככל הנראה למשפחה ממעמד אצולה נמוך. לא הרבה ידוע על משפחתו מעבר לפרטים הבודדים שסיפק בראיונותיו לתקשורת אך לטענתו תוארו היה ברון, תואר אותו אימץ בהמשך חייו כ-Baron Boris de Skossyreff.
עם פרוץ מלחמת האזרחים ברוסיה בשנת 1917, נמלט סקוסירב לבריטניה שם קיבל מקלט מדיני. בבריטניה התגייס להצי המלכותי הבריטי ושירת כקצין בחזית הרוסית עד לתום מלחמת העולם הראשונה.
לאחר שחרורו מהצבא טען סוקוסירב כי יצר קשרים עם האצולה הבריטית והחל בלימודים באוקספורד, פרטים שהתבררו לאחר מכן כשגויים. במקביל הואשם סקוסירב מספר פעמים בהונאות פעוטות דבר שהוביל אותו ככל הנראה להצטרף למשרד החוץ כסוכן בתמורה לסילוק ההאשמות, שם שירת עד לשנת 1925.
בהמשך אותה שנה עבר להולנד שם קיבל דרכון הולנדי והחל לכנות את עצמו בתואר"הרוזן מאורנג", תוך השמעת טענות כי תואר זה ניתן לו על ידי בית המלוכה ההולנדי, דבר שהוכחש על ידי האחרונים. בסוף שנות ה-20 של המאה ה-20 הוגדר סקוסירב על ידי שירותי הביטחון ההולנדים כ"נוכל בינלאומי" וגורש מהמדינה.
סקוסירב עבר לקולומביה שם הקים חברה לגידול טבק שכשלה ולמד ספרדית, הוא נשאר בדרום אמריקה עד לשנת 1932 עת עבר לספרד, שם התוודע לראשונה לנסיכות אנדורה.
באנדורה.
בשנת 1934 ביקר סקוסירב לראשונה באנדורה והחל בתכנון "הפיכה". הוא יצר קשרים עם אזרחים מכל שכבות האוכלוסייה והחל לפזר בנסיכות הזעירה כסף רב שניתן לו בידי משקיעים אמריקאים אותם פגש בעת שהותו בדרום אמריקה. ב-17 במאי 1934 הופיע סקוסירב בפני המועצה הכללית של העמקים (הגוף המחוקק של אנדורה) והציע להשקיע במדינה ולערוך רפורמות בתמורה לנטילת השלטון. הצעתו נדחתה פה אחד על ידי המועצה, והתובע הכללי של המדינה האשים אותו בניסיון המרדה.
גלות ראשונה.
לאחר כישלונו עזב סקוסירב את אנדורה לספרד, לעיירה La Seu d'Urgell הממוקמת כ-5 קילומטר בלבד מגבול אנדורה, שם הכריז על עצמו כ"שליט אנדורה בגלות". סקוסירב החל להתנהג כמונרך לכל דבר ועניין, אירח נשפים וכנסים, העניק חנינות וערך ראיונות עם עיתונים מובילים כמו הטיימס והדיילי הרלד.
סקוסירב פגש בספרד את הנסיך ז'אן, דוכס גיז, אשר היה הטוען לכתר צרפת מטעם בית אורליאן, והשיג ממנו לכאורה הסכמה לקבלת הזכות לתואר "נסיך אנדורה" בכפוף לכתר הצרפתי. סקוסירב טען כי מכיוון שאנדורה נשלטת על ידי נסיכים-שותפים אשר אחד מהם היה טרם המהפכה הצרפתית מלך צרפת, הרי שלנסיך ז'אן הסמכות להעניק לו את כס הנסיכות.
במקביל החל סקוסירב בניסוח חוקה לאנדורה, במסגרתה הציע להפוך את אנדורה למקלט מס ולהביא חופש דת, מודרניזציה והשקעות חיצוניות, דבר שהיה בשורה גדולה לנסיכות המסוגרת ושהוביל לתמיכה גדולה בתוכניתו ברחבי המדינה.
בשלטון.
ב-7 ביולי 1934 שב סקוסירב מגלותו לאנדורה וכשהוא מלווה בתומכיו צעד לאנדורה לה ולה כדי להופיע פעם נוספת בפני המועצה הכללית של העמקים. הוא נשא נאום בפני המועצה בו הציג את עצמו כרוזן מאורנג', הציג את החוקה שניסח וביקש לקבל בתמורה את השלטון בנסיכות. למחרת (ב-8 ביולי) אישרה האספה ברוב מוחץ (23 נגד 1) את הבקשה וביומיים הבאים קיבלה את החוקה החדשה והכתירה את סקוסירב כ"בוריס הראשון מאנדורה" (Boris I of Andorra).
לאחר ההכתרה לא נרשמה תגובה בקהילה הבינלאומית. ספרד וצרפת לא הגיבו לאירועים ולמעט כמה כתבות בעיתונות הצרפתית לא קיבלו האירועים תהודה. אולם כאשר סקוסירב הכריז מלחמה על הנסיך השותף השני של אנדורה הבישוף מאורז'יי כדי לבסס את שלטונו. האחרון פנה לשלטונות הספרדים ודרש לסלק את סקוסירב מאנדורה.
ב-21 ביולי 1934, שלושה עשר יום לאחר שעלה לשלטון נכנסו לאנדורה 4 אנשי כוחות הביטחון הספרדים ועצרו את סקוסירב. בצו הבישוף מאורז'יי פוזרה המועצה הכללית של העמקים ומונו במקומם נציגים ספרדים וצרפתים.
גלות שנייה.
סקוסירב הועבר לברצלונה ולאחר יומיים ב-23 ביולי נשלח למדריד, שם נשפט ונשלח לכלא מקומי. במהלך שהותו בכלא המשיך לנהוג כמונרך ושלח מספר צווים לאנדורה.
בתחילת שנת 1935 גורש לפורטוגל ושהה שם קרוב לשנה, במהלכה המשיך לטעון להיותו מונרך בגלות. לאחר זמן מה גורש לצרפת שם נעצר בגין פקיעת תוקף דרכונו ונשלח לספרד. עם פרוץ מלחמת האזרחים בספרד נמלט סקוסירב פעם נוספת לצרפת ונשלח לכלא למספר חודשים עד שבתחילת 1938 הורשה להתגורר בצרפת כגולה לבן.
המשך חייו.
בצרפת התגורר סקוסירב באקס-אן-פרובאנס שבדרום המדינה ושם נישא. אולם עם פרוץ מלחמת העולם השנייה ונפילת צרפת בידי גרמניה הנאצית, נעצר סקוסירב ושוחרר על ידי הגרמנים בשנת 1942. סקוסירב הצטרף לצבא הגרמני ושירת בחזית הרוסית.
לאחר סיום מלחמת העולם השנייה נעצר סקוסירב בשנת 1946 על ידי כוחות צרפתים בברלין והואשם בשיתוף פעולה עם הנאצים. הוא נאסר עד לסוף אותה שנה ונשלח לגרמניה המזרחית, שם נעצר בידי הסוביטים ונשפט ל 25 שנות מאסר. סקוסירוב ריצה את עונשו במחנה מאסר בסיביר עד לשנת ,1956 עת שוחרר ועבר להתגורר בעיירה בופארד שבגרמניה המערבית עד למותו ב-27 בפברואר 1989 בגיל 93.
הנצחתו.
סקוסירב היה אחד מן הגורמים שהובילו לפתיחתה של אנדורה לעולם, ורבים מן היוזמות שהעלה בחוקה יושמו מאוחר יותר. בנוסף הבאת גידולי הטבק לאזור מיוחסת לו בנסיכות.
מספר ספרים נכתבו על חייו, ובשנת 2006 הועלתה בברצלונה הצגה בשם ("Borís I (el rei d'Andorra" המתארת את קורות חייו.
הבית בו שהה סקוסירב במחוז סנט ז'וליה דה לוריה, אחת מהקהילות האוטונומית של אנדורה נקרא "הבית הרוסי" ("casa del Russos") ובו מיצג המנציח את חייו.
בורהאן סרגון
בורהאן סרגון (בטורקית: Burhan Sargun; נולד ב-11 בפברואר 1929 באנקרה שבטורקיה) הוא כדורגלן עבר טורקי, ששיחק בעמדת החלוץ במדי נבחרת טורקיה במונדיאל 1954.
ביוגרפיה.
סרגון נולד באנקרה שבטורקיה בשנת 1929 ובמהלך הקדנציה השנייה שלו עם פנרבחצ'ה זכה עימה באליפות בעונת 1960/61.
במדי נבחרת טורקיה כבש במוקדמות מונדיאל 1954 שני שערים ב-3 משחקים נגד ספרד ובכך עזר לה להעפיל. בטורניר עצמו סרגון כבש שלושער בניצחון 0–7 על דרום קוריאה ובכך היה לטורקי היחיד לעשות זאת במונדיאל עד היום. מכיוון שהפרש השערים לא היה נחשב ובמקום השני שמעלה שלב טורקיה וגרמניה המערבית סיימו בשוויון נקודות הם נפגשו למשחק נוסף. במשחק סרגון לא שותף ונבחרתו הובסה 7–2 וסיימה את דרכה בטורניר. לאחר מכן שיחק בשלושה משחקי ידידות, אחד נגד שווייץ ועוד שניים נגד יוגוסלביה, סיים את הקריירה הלאומית עם 7 שערים ב-8 הופעות.
יחסי אוזבקיסטן–מולדובה
יחסי אוזבקיסטן–מולדובה הם היחסים הדיפלומטיים שבן אוזבקיסטן ומולדובה.
במהלך שנות העצמאות חתמו אוזבקיסטן ומולדובה על הסכמים בנוגע לידידות ושיתוף פעולה, סחר חופשי, הימנעות ממס כפול, תחבורה דרכים בינלאומית, כללי הקמת קבוצות פיננסיות ותעשייתיות, שיתוף פעולה תעשייתי, סחר ושיתוף פעולה כלכלי. יש ועדה אוזבקית-מולדובית משותפת בנושא שיתוף פעולה רב צדדי. מחזור המסחר בין שתי המדינות הסתכם בשנת 2001 ב-7.7 מיליון דולרים.
קארסון וונץ
קָרְסוֹן⁠ ווֵנְץ (באנגלית: Carson Wentz; נולד ב-30 בדצמבר 1992) הוא שחקן פוטבול אמריקאי, המשחק בקבוצת אינדיאנופוליס קולטס (נכון לפברואר 2021) בעמדת הקוורטרבק.
וונץ שיחק פוטבול במכללת דקוטה הצפונית ולאחר מכן נבחר על ידי הפילדלפיה איגלס במקום השני בדראפט 2016.
בשנת 2020, וונץ חווה נסיגה משמעותית ביכולתו משנת 2017 שבה היה נחשב למועמד ל-MVP של העונה הסדירה, זאת לאחר פציעות חוזרות ונשנות שהשביתו את וונץ לאורך זמן רב. בעקבות הנסיגה ביכולת, וונץ הוחלף בקוורטרבק צעיר יותר, ג'יילן הארטס, שהאיגלס בחרו רק בעונה החולפת בדראפט. בפברואר 2021 וונץ הועבר ל-אינדיאנופוליס קולטס תמורת בחירת סיבוב שלישית בדראפט ה-NFL של 2021 ובחירת סיבוב שני מותנית בדראפט ה-NFL של 2022.
קריירה.
וונץ שיחק במדי מכללת דקוטה הצפונית מ-2011 עד 2015. הוא לא שיחק בעונת 2011 אך בשנים שלאחר מכן הוא שיחק ובעונת 2014 הוא מסר ל-3,111 יארדים.
בשנת 2016 וונץ נבחר במקום השני בדראפט, אחרי ג'ראד גוף, על ידי הפילדלפיה איגלס, שנכון לינואר 2020, וונץ עדיין משחק בה.
באותה שנה וונץ חתם על חוזה לאורך ארבע שנים בשווי 26.67 מיליון דולרים אמריקאים.
בעונתו הראשונה, וונץ תוכנן לשבת וללמוד מהקוורטרבק בראשי של הקבוצה באותה העת, סאם ברדפורד, אך הקבוצה החליטה להעביר אותו למינסוטה ויקינגס, מה שהפך את וונץ לקוורטרבק המוביל של הקבוצה.